|  |  |
| --- | --- |
| KIM- Kontaktutvalget mellom innvandrere og myndighetenePb 8059 Dep0031 OSLO |  |
| Deres ref | Vår ref | Dato |
|  | 201000648-/KAK | 19.01.2010 |
|  |

Statsbudsjett 2010 - Tildelingsbrev for Kontaktutvalget mellom innvandrerbefolkningen og myndighetene

# INNLEDNING

Kontaktutvalget mellom innvandrerbefolkningen og myndighetene (KIM) er et rådgivende, uavhengig organ for myndighetene i saker som angår personer med innvandrerbakgrunn. Utvalget oppnevnes av Kongen i statsråd.

KIM ble opprettet som et permanent utvalg i 1984. Utvalgsperiodene samsvarer med stortingsperiodene. Et nytt utvalg er oppnevnt for perioden 2010 – 2013.

KIM består, i tillegg til leder, av 23 medlemmer med innvandrerbakgrunn[[1]](#footnote-1) fra alle fylkene i Norge. Hvert fylke har ett medlem og inntil tre varamedlemmer i utvalget. Unntakene er Oslo og Akershus: Oslo har fire medlemmer og inntil åtte varamedlemmer, og Akershus har to medlemmer og inntil fire varamedlemmer.

Medlemmene i KIM skal representere bredden i innvandrerbefolkningen*.*

Utvalget skal holde møter minst fire ganger i året. KIM kan anmode departementene om å møte når saker innenfor deres ansvarsområder behandles.

KIM skal selv ta initiativ til å sette fokus på saker som innvandrerbefolkningen i Norge er opptatt av. Det forutsettes også at KIM deltar aktivt i samfunnsdebatten om spørsmål som berører innvandrerbefolkningen og bidrar i samfunnsdebatten rundt spørsmål knyttet til migrasjon, integrering og inkludering.

KIM skal drive sin virksomhet innenfor rammene av mandatet fastsatt for utvalgsperioden 2010 - 2013.

KIM skal ha et sekretariat som er administrativt underlagt IMDi, jf § 8 i utvalgets mandat. Sekretariat har ansvar for utvalgets saks- og møteforberedelser, for utarbeiding og oppfølging av utvalgets budsjett samt for å ivareta praktiske oppgaver i utvalgets løpende arbeid.

IMDi skal bidra til å styrke Kontaktutvalgets uavhengige rolle. På grunnlag av samarbeidsavtaler skal IMDi bistå KIM i utvalgets regionale arbeid.

For å ivareta sin rolle som rådgivende organ kan KIM ha dialog med departementer og andre offentlige myndigheter, fag- og forskningsmiljøer, politiske partier, interesseorganisasjoner og andre relevante samarbeidspartnere om alle prinsipielle sider ved norsk politikk som angår innvandrere og deres barn.

# SATSINGSOMRÅDER og MÅL

KIMs målsettinger for 2010 er fastsatt i kgl. res. av 18.12.2009 om utvalgets sammensetning, i nytt mandat for perioden 2010 – 2013 samt i Prop. 1 S (2009 - 2010) for Arbeids- og inkluderingsdepartementet.

**Hovedmål**

KIM skal være et rådgivende organ for myndighetene og et forum som kan fremme synspunkter fra innvandrerbefolkningen til offentligheten.

**Delmål**

1. KIM skal gi råd og komme med innspill til politiske og administrative myndigheter, Stortinget, institusjoner, organisasjoner m.fl.
2. KIM skal være en kompetent høringsinstans i forhold til politikkområder som berører innvandrere og deres barn.
3. KIM skal delta aktivt, og være synlig, i samfunnsdebatten og selv ta opp saker som opptar befolkningen med innvandrerbakgrunn overfor myndighetene, overfor det generelle publikum, og i forhold til media.
4. KIM skal, gjennom sine medlemmer, være i kontakt med og utveksle synspunkter og erfaringer med innvandrerorganisasjoner regionalt. Dette skal blant annet gjøres gjennom nasjonale og regionale konferanser og gjennom regionalt arbeid.
5. Sekretariatet skal være godt organisert og faglig kompetent.

# BEVILGNING OG TILDELT BELØP

Bevilgning i statsbudsjettet for 2010 som stilles til disposisjon for Kontaktutvalget mellom innvandrerbefolkningen og myndighetene:

**Kap. 823 Kontaktutvalget mellom innvandrerbefolkningen og myndighetene**

*i kroner*

|  |  |  |  |  |
| --- | --- | --- | --- | --- |
| **Post** | **Betegnelse** |  |  | **Budsjett 2010** |
| 01 | Driftsutgifter |  |  | 6 060 000 |
|  | Sum Kap. 823 |  |  | 6 060 000 |

# ADMINISTRATIVE FØRINGER

* 1. **Oppfølging av IA-avtalen**

IA-avtalen er et virkemiddel for å få til et mer inkluderende arbeidsliv og forebygge overgang fra arbeid til trygd. Gjennom avtalen er det satt fokus på å redusere sykefraværet og uførepensjoneringen, øke avgangsalderen i arbeidslivet og sikre rekruttering av personer med redusert funksjonsevne og andre utsatte grupper i arbeidslivet. Det forutsettes at virksomheten - som IA-bedrift - viderefører innsatsen for å nå målene i IA-avtalen.

## Oppfølging av saker fra Riksrevisjonen

I de tilfeller hvor det er tatt opp konkrete forhold fra Riksrevisjonen, skal KIM iverksette nødvendige tiltak slik at de forhold som påpekes blir rettet opp. Departementet ber om å bli orientert i etatsstyringsmøtene om hvordan eventuelle merknader fra Riksrevisjonen er fulgt opp. KIM skal, i samsvar med utarbeidede rutiner, oversende departementet kopier av svarbrev til Riksrevisjonen når korrespondansen går direkte mellom Riksrevisjonen og virksomheten.

## BLDs instruks overfor underliggende virksomheter

KIM skal følge Hovedinstruks for Barne-, likestillings- og inkluderingsdepartementets økonomistyring og styringsdialog med tilknyttede virksomheter fastsatt 1. november 2004.

# Rapportering

## Virksomhets- og regnskapsrapportering

KIM skal i årsrapport rapportere om måloppnåelse i forhold til resultatmålene og de utviklingsmidler som er stilt til rådighet for KIM. Det skal redegjøres for eventuelle avvik fra mål, herunder hva KIM vil gjøre for å sikre måloppnåelse.

Omfanget av rapportering skal være i henhold til tildelingsbrevet og ha fokus på måloppnåelse og resultater. Rapportering om resultater kan omfatte innsatsfaktorer, aktiviteter, produkter og tjenester, samt effekter i forhold til brukere og samfunn, innenfor hele eller deler av virksomhetens ansvarsområde. Virksomheten skal informere departementet om vesentlige avvik i forhold til vedtatte planer eller tildelingsbrev straks virksomheten får kjennskap til slike avvik. Virksomheten skal videre fremme forslag om mulige korrigerende tiltak.

Regnskapsrapporten skal inneholde en statussituasjon for hver post og en prognose for resten av året som gir en forklaring på forventet forbruk. Ved avvik skal det redegjøres for årsaken og hvilke tiltak som iverksettes for å holde budsjettet.

Det er et krav at virksomhets- og regnskapsrapport sees i sammenheng. Rapporten skal inneholde et eget kapittel hvor KIM på et overordnet nivå gjør rede for ressursmessige prioriteringer og status for KIMs virksomhet.

I etterkant av virksomhetsrapporteringen blir det avholdt etatsstyringsmøter mellom KIM og departementet for å diskutere status på KIMs ansvarsområde. I tillegg til etatsstyringsmøtene, kan det bli avholdt informasjonsmøter.

BLD vil komme nærmere tilbake til frister for utarbeidelse av materialet til bruk i arbeidet med statsbudsjettet. BLD vil innkalle til egne regnskapsmøter ved behov. BLD vil også komme tilbake til frister for oversendelse av korreksjonsanmodning/ omposteringer, forklaringer til statsregnskapet og årsrapport til Riksrevisjonen i et eget brev. Videre vil BLD komme tilbake til behov for innspill ved utarbeidelsen av Prop. 1 S (2010-2011) for Barne-, likestillings- og inkluderingsdepartementet.

KIM oppfordres også til å stille etiske krav i forbindelse med sine innkjøp. Direktoratet for forvaltning og IKT (Difi) kan gi nærmere informasjon om hvordan dette skal gjøres.

**5.1.1 KIM skal avgi følgende rapporteringer:**

|  |  |
| --- | --- |
| Regnskapsrapport pr. 31.08.2010  | Regnskapsrapport oversendes innen 24.09.2010 |
| Årsrapport (virksomhets- og regnskapsrapport) pr. 31.12.2010 | Årsrapporten oversendes departementet innen 15.02.2011 |

# seNTRALE STYRINGSDOKUMENTER I 2010

* Prop. 1 S (2009-2010) for Arbeids- og inkluderingsdepartementet
* Tildelingsbrev for KIM, ev. supplerende tildelingsbrev
* Referat fra møter som inngår i styringsdialogen, jf. punkt 7

# 7. kalender for styringsdialogen i 2010

|  |  |
| --- | --- |
| **Dato** | Type møte eller rapport |
| 17. mars 2010 kl. 1300 – 15.00 | Etatsstyringsmøte om virksomhets- og regnskapsrapport for 2009 |
| 13. oktober 2010 kl. 13.00 – 15.00 | Etatsstyringsmøte om regnskapsrapport per 31. august 2010 |
| 2. mars 2011 kl. 13.00 – 15.00 | Etatsstyringsmøte om virksomhets- og regnskapsrapport for 2010 |

Med hilsen

Barbro A. Bakken (e.f.)

ekspedisjonssjef

 Kjell Østby

 avdelingsdirektør

Kopi: Riksrevisjonen

**Vedlegg:**

* Hovedinstruks for Barne-, likestillings- og inkluderingsdepartementets økonomistyring og styringsdialog med tilknyttede virksomheter
1. Med innvandrerbakgrunn menes her personer med to utenlandsfødte foreldre. [↑](#footnote-ref-1)